A **Sociedade de Arqueoloxía e de Numismática de Montreal** (francés: *Société d'archéologie et de numismatique de Montréal*; inglés: *Antiquarian and Numismatic Society of Montreal*) é unha entidade asociativa sen ánimo de lucro, instituída na cidade canadense de Montreal en 1862, que ten como obxectivo a valorización e a protección do patrimonio histórico, arqueolóxico e numismático.

A sociedade ten a súa sede no castelo Ramezay, do que é propietaria e administradora, que alberga tamén un importante museo sobre a historia de Montreal.

Historia
--------

Stanley Clark Bagg (1820-1873), fundador da **Sociedade de Arqueoloxía e de Numismática de Montreal** 
A sociedade foi fundada en 1862 por un grupo de intelectuais de Montreal afeccionados á numismática, vinculados á Sociedade Histórica de Montreal, encabezado por Adélard Joseph Boucher e Stanley Clark Bagg. O seu obxectivo era fomentar os estudos numismáticos e, por tal motivo, o nome inicial da entidade foi *Société de Numismatique de Montréal*. Non obstante, axiña, en 1866, ampliou o ámbito das súas actividades para abranguer tamén os estudos sobre arqueoloxía, o que deu lugar ao nome actual.

Á maneira das sociedades eruditas e das sociedades históricas estadounidenses do século XIX, tanto o consello de dirección como outros membros da sociedade participaban en escavacións arqueolóxicas e mesmo dirixiron algunhas delas. Como medio para a difusión dos resultados das súas investigacións comezaron a publicar o *Canadian Antiquarian and Numismatic Journal*, a partir de 1872. Esta publicación apareceu cunha periodicidade irregular ao longo de seis décadas.

O 1 de maio de 1895, a Sociedade instalouse no castelo Ramezay, logo de arrendarlle ao Goberno municipal en 1893 o edificio, que daquela estaba en perigo de demolición. No castelo estableceu a súa sede social e en 1896 inaugurou o seu propio museo sobre a historia do Canadá. Finalmente, en 1929 a Sociedade adquiriu o edificio en propiedade, a cambio dunha doazón de 10.000 dos seus libros á biblioteca municipal de Montreal. O museo do castelo dispón duns importantes fondos numismáticos, procedentes en gran parte da adquisición da colección de Robert W. McLachlan.

Baile no castelo de Ramezay para celebrar o 75º aniversario da **Sociedade de Arqueoloxía e de Numismática de Montreal** (9 de decembro de 1937).
A crise económica, seguida ademais pola segunda guerra mundial, afectou moi seriamente as actividades da Sociedade, que fixo todo o posible por manter aberto ao público o castelo Ramezay. As décadas de 1940 e de 1950 foron moi sombrías para o patrimonio de Montreal; no entanto, as décadas de 1960 e de 1970 a situación mellorou e, grazas ao mecenas David M. Stewart, entusiasta da historia e da conservación do patrimonio, e membro da Sociedade desde había vinte anos, tanto o museo como as mellores pezas da súa colección foron completamente restaurados, e a colección ampliouse mediante numerosas adquisicións.

Os fondos de arquivo da Sociedade de Arqueoloxía e de Numismática de Montreal consérvanse na Biblioteca de Arquivos Nacionais do Quebec, en Montreal.

En 2021, a Sociedade celebrou o 125º aniversario do seu establecemento no castelo Ramezay, motivo polo cal emitiu unha serie de medallas conmemorativas en prata e en bronce.

Notas
-----

1. 1 2 3 4  Gagnon, H.; Delisle, A. (2013).
2. 1 2 3  "La Société d’Archéologie et de Numismatique de Montréal". *Mémoires des Montréalais (Ville.montreal.qv.ca)*.
3. 1 2 3 4  "Société d'archéologie et de numismatique de Montréal". *Repértoire du patrimoine culturel du Québec*.
4. 1 2  "125th Anniversary of the Antiquarian and Numismatic Society of Montreal Medals Available". *Jacop Lipson Rare Coins*. 26 de abril de 2021.
5. ↑  "The McLachlan Collection Sold as an Entirety". *The Numismatist*. **35** (1922): 553-554.
6. ↑  Sitio web da BAnQ:

Véxase tamén
------------

### Outros artigos

* Lista de asociacións numismáticas

### Bibliografía

* Gagnon, H.; Delisle, A. (2013). "Société d’archéologie et de numismatique de Montréal: une histoire de ferveur". En *Continuité*, 135. Páxinas 43-45.
* Morin, V. (1931). "L'histoire de notre société". En *The Canadian Antiquarian and Numismatic Journal*. Vol. 2.
* Tremblay, A. (2013). "Les débuts de la Société d’archéologie et de numismatique de Montréal". En *Cap-aux-Diamants*, 112. Páxinas 44-45.

| * v
* c
* e
Asociacións relacionadas coa numismática |
| --- |
| Ámbito internacional | 
* Asociación Internacional de Numismáticos Profesionais
* Congreso Internacional de Numismática
* Consello Internacional de Numismática
* Federación Internacional da Medalla de Arte
* Sociedade de Historia Monetaria Internacional
* Unión Numismática Nórdica

 |
| Europa | 
* Asociación Numismática Española
* Asociación Numismática Finlandesa
* *British Numismatic Society*
* Comisión Numismática dos Estados da República Federal de Alemaña
* Federación Europea de Asociacións Numismáticas Profesionais
* Instituto Italiano de Numismática
* *Royal Numismatic Society*
* Sociedade Alemá da Medalla de Arte
* Sociedade Numismática de Berlín
* Sociedade de Estudos Numismáticos e Arqueolóxicos
* Sociedade Francesa de Numismática
* Sociedade Numismática Alemá
* Sociedade Numismática Austríaca
* Sociedade Numismática Finlandesa
* Sociedade Numismática Italiana
* Sociedade Numismática Polaca
* Sociedade Numismática Romanesa
* Sociedade Numismática Sueca
* Sociedade Portuguesa de Numismática
* Sociedade Real de Numismática de Bélxica
* Sociedade Suíza de Numismática
* *Societat Catalana d'Estudis Numismàtics*

 |
| América | 
* *American Numismatic Association*
* *American Numismatic Society*
* Real Asociación Numismática do Canadá
* Sociedade Canadense de Papel Moeda
* Sociedade de Arqueoloxía e de Numismática de Montreal
* Sociedade Numismática Brasileira

 |
| Asia, África e Oceanía | 
* Real Sociedade Numismática de Nova Zelandia
* Sociedade Numismática Chinesa
* Sociedade Numismática da India
* Sociedade Numismática de Israel

 |
| Véxase tamén | 
* Museos numismáticos
* Casas de moeda
* Coleccionismo de moedas

 |

|  |  |
| --- | --- |
| Control de autoridades | 
* Wd: Q3487785
* SUDOC: 177592702

 |